ปลดหนี้นอกระบบพนง.บินไทย800ล.
จัดใหญ่ประนอมหนี้400รายธนาคารอิสลามรับรีไฟแนนซ์
22 ส.ค. 2554

จัดใหญ่ประนอมหนี้400รายธนาคารอิสลามรับรีไฟแนนซ์
กระทรวงยุติธรรมจัดประนอมหนี้กลุ่ม ปลดแอกหนี้นอกระบบพนักงานการบินไทย 400 ราย มูลหนี้ 800 ล้านบาท ดึงธนาคารอิสลามฯ รับรีไฟแนนซ์หนี้ต่อ 
พ.ต.ท.วิชัย สุวรรณประเสริฐ ผู้เชี่ยวชาญเฉพาะด้านคดีพิเศษ เลขานุการศูนย์ช่วยเหลือลูกหนี้ที่ไม่ได้รับความเป็นธรรม กรมสอบสวนคดีพิเศษ (ดีเอสไอ) เปิดเผยว่า ในเร็วๆ นี้พนักงานการบินไทยที่เป็นหนี้นอกระบบและอยู่ระหว่างการบังคับคดีประมาณ 400 ราย คิดเป็นมูลหนี้รวม 800 ล้านบาท ได้รวบรวมรายชื่อเพื่อยื่นเสนอ พล.ต.อ.ประชา พรหมนอก รมว.ยุติธรรม เพื่อให้ช่วยเหลือจัดกลุ่มเจ้าหนี้เพื่อมาเจรจาการปรับโครงสร้างหนี้
เบื้องต้นธนาคารอิสลามแห่งประเทศไทยรับจะช่วยเหลือด้านการเงินในการไฟแนนซ์หนี้ ให้พนักงานการบินการไทยกู้เงินอัตราดอกเบี้ยพิเศษ เพื่อนำเงินไปชำระหนี้และไถ่ถอนสินทรัพย์ที่ถูกบังคับคดี 
ในขณะเดียวกันดีเอสไอจะเข้าไปสอบสวนคดีว่า เจ้าหนี้แต่ละรายมีการจ่ายภาษีถูกต้องและมีการคิดอัตราดอกเบี้ยเกินกว่าที่กฎหมายกำหนดหรือไม่ 
“การรวบรวมกลุ่มลูกหนี้ให้เจรจากับเจ้าหนี้แต่ละราย จะทำให้มีลูกหนี้อำนาจการต่อรองมากขึ้น และหลังจากการดำเนินการเจรจาประนีประนอมลูกหนี้พนักงานการบินไทยเสร็จแล้ว จะมีการขยายการจัดกลุ่มลูกหนี้รัฐวิสาหกิจอื่นๆ ให้เจรจาเจ้าหนี้ รวมถึงจะมีการจัดกลุ่มลูกหนี้บัตรเครดิตเจรจากับเจ้าหนี้ด้วย” พ.ต.ท.วิชัย กล่าว
ก่อนหน้านี้กระทรวงยุติธรรมได้มอบหมายให้กรมบังคับคดีคัดเจ้าหนี้ที่ไม่ใช่สถาบันการเงิน (คาดว่าจะเป็นเจ้าหนี้นอกระบบ) ที่มีบัญชีลูกหนี้ที่อยู่ขั้นตอนการบังคับคดี 50 รายขึ้นไป ซึ่งมีประมาณ 1 หมื่นกว่าราย ส่วนใหญ่อยู่ในภาคตะวันออกเฉียงเหนือ โดยศูนย์ได้ส่งเจ้าหน้าที่ไปลงพื้นที่เพื่อไปสอบสวนและไปรับเรื่องร้องเรียนว่าไม่ได้รับความเป็นธรรม พร้อมทั้งให้ความรู้ด้านกฎหมาย เพื่อเป็นแนวทางการต่อสู้คดีกับเจ้าหนี้ 
อย่างไรก็ตาม ก่อนหน้านี้ธนาคารอิสลามฯ ได้ทำบันทึกข้อตกลง (เอ็มโอยู) กับการบินไทย ภายใต้โครงการสินเชื่อสวัสดิการของพนักงานการบินไทย โดยมีวัตถุประสงค์เพื่อลดภาระหนี้สินและไม่ต้องการให้ไปก่อหนี้สินเพิ่มขึ้น ซึ่งธนาคารจะคิดอัตราผลตอบแทนประมาณ 8% ระยะเวลาการชำระหนี้ 15 ปี